b'\n_START_ARTICLE_\nJosip Berkopec\n_START_SECTION_\n\xc5\xbdivljenjepis\n_START_PARAGRAPH_\nJosip Berkopec v nekaterih virih tudi Jo\xc5\xbee Berkopec, po poklicu \xc4\x8devljar, se je zaposlil v Zagrebu in sodeloval v sindikalnem gibanju. V letih 1937\xe2\x88\x921939 je bil udele\xc5\xbeenec v \xc5\xa1panski dr\xc5\xbeavljanski vojni in bil 1938 sprejet v KPJ. Po kon\xc4\x8dani \xc5\xa1panski dr\xc5\xbeavljanski vojni in pobegu iz francoskega tabori\xc5\xa1\xc4\x8da se je avgusta 1941, ko je vstopil v Sisa\xc5\xa1ki partizanski odred pridru\xc5\xbeil NOVJ. Kasneje se je vrnil v Slovenijo in se vklju\xc4\x8dil v 2. grupo odredov, bil v Kamni\xc5\xa1ko-savinjskem odredu politi\xc4\x8dni komisar bataljona in nato odreda, v \xc5\xa0landrovi brigadi namestnik politi\xc4\x8dnega komisarja ter politi\xc4\x8dni komisar brigade in operativni oficir v \xc5\xa1tabu 4. operativne cone. _NEWLINE_Po vojni je v Beogradu kon\xc4\x8dal \xc5\xa1olanje na Vi\xc5\xa1ji voja\xc5\xa1ki akademiji JLA in postal poveljnik tankovske brigade in na\xc4\x8delnik \xc5\xa1taba \xc5\xa0olskega centra oklepnih enot JLA ter bil v dr\xc5\xbeavnem sekretariatu za ljudsko obrambo vodja administrativnega in personalnega oddelka. Za udele\xc5\xbebo v NOV je prejel ve\xc4\x8d odlikovanj.'